เงินบาทเปิด 30.31/34
ธนาคารกรุงเทพ รายงาน เงินบาทเปิด 30.31/34 แนวโน้มแข็งค่า นักลงทุนยังจับตาเหตุการณ์ในญี่ปุ่น
17 มี.ค. 2554

ธนาคารกรุงเทพ รายงาน เงินบาทเปิด 30.31/34 แนวโน้มแข็งค่า นักลงทุนยังจับตาเหตุการณ์ในญี่ปุ่น
นักบริหารเงินจากธนาคารกรุงเทพ เปิดเผยว่า เงินบาทเปิดตลาดเช้านี้อยู่ที่ระดับ 30.31/34 บาท/ดอลลาร์ แข็งค่าขึ้นอีกจากช่วงเย็นวานนี้ที่ปิดตลาดที่ระดับ 30.40/42 บาท/ดอลลาร์
ช่วงเช้าเงินเยนแข็งค่าขึ้นมาก ส่งผลให้บาทปรับตัวแข็งค่าตาม โดยเมื่อคืนเงินเยนทำสถิติที่ 76.47 เยน/ดอลลาร์ และมีการเทขายเงินเยนกันมาก นักลงทุนต่างกลัวมากเรื่องเตาปฏิกรณ์นิวเคลียร์จะระเบิด เมื่อคืนมี 2 สาเหตุที่ทำให้นักลงทุนเทขายเยน คือ หน่วยงานด้านพลังงานในอียูออกมาพูดว่าสถานการณ์ในญี่ปุ่นเกินจะควบคุมแล้ว อีกสาเหตุคือมีข่าวลือว่าตลาดนิกเกอิจะปิดทำการวันนี้ แต่จริงๆ แล้วเช้านี้ก็เปิดตามปกติ          ทั้งนี้ จากภาวะเงินเยนแข็งค่าจึงมีความเป็นไปได้ที่ธนาคารกลางญี่ปุ่น(BOJ) อาจจะเข้าแทรกแซงค่าเงิน เพราะไม่เช่นนั้นจะส่งผลกระทบต่อภาคการส่งออกของญี่ปุ่น และมีผลกระทบต่อเศรษฐกิจโลกตามไปด้วย เนื่องจากญี่ปุ่นเป็นประเทศที่มีระดับเศรษฐกิจใหญ่เป็นอันดับ 3 ของโลก
"BOJ อาจเข้า interveen ค่าเงินเยน ไม่เช่นนั้น export ที่เป็นธุรกิจหลักของญี่ปุ่นจะตายกันหมด และส่งผลกระทบต่อเศรษฐกิจโลกตามไปด้วย ซึ่งในวันนี้หรือพรุ่งนี้จะมีการประชุมเร่งด่วนของ G7 เพื่อให้ญี่ปุ่นขอความร่วมมือจากธนาคารกลางหลายประเทศในการแทรกแซงค่าเงินเยนให้อยู่ที่ระดับประมาณ 85 เยน/ดอลลาร์" นักบริหารเงิน กล่าว
ส่วนการเคลื่อนไหวของค่าเงินสกุลหลักต่างประเทศช่วงเปิดตลาดเช้านี้ เงินเยนอยู่ที่ระดับ 79.09 เยน/ดอลลาร์ ส่วนเงินยูโรอยู่ที่ระดับ 1.3901 ดอลลาร์/ยูโร
นักบริหารเงิน มองว่า การเคลื่อนไหวของเงินบาทวันนี้น่าจะยังผันผวน แต่มีโอกาสปรับตัวไปในทิศทางที่แข็งค่าต่อ มองกรอบไว้ที่ 30.25-30.35 บาท/ดอลลาร์